העניינים בפריס מתחילים להתחמם והיום (שישי) כבר נפתח הסיבוב השלישי ברולאן גארוס. במוקד אצל הגברים אנדי מארי עלה לשמינית הגמר אחרי ניצחון חלק על איבו קרלוביץ' וייפגוש בסיבוב הבא את ג'ון איזנר, בעוד קיי נישיקורי הזיע וגבר בחמש מערכות על פרננדו וארדסקו. היפני ייפגוש בסיבוב הבא את רישאר גאסקה, שהעפיל על חשבונו של ניק קיריוס.
פרט לכך, התקיימו היום עוד מספר משחקים מרתקים. אצל הנשים, גרבינייה מוגורוסה ניצחה והעפילה לשמינית הגמר, כמו גם סימונה האלפ. אגניישקה רדוואנסקה עלתה גם היא לסיבוב הבא לאחר ניצחון על סטריקובה. קביטובה, סטיבנס וספארובה בחוץ. כל המשחקים משודרים ביורוספורט, יורוספורט HD וביורוספורט פלייר.
מילוש ראוניץ' (8) פתח את היום במגרש מספר 1 כשפגש את אחת ההפתעות הגדולות ביותר של הטורניר עד כה בדמות הלאקי לוזר אנדריי מרטין הסלובקי בן ה-26 (133 בעולם), וניצח די בקלות 6:7, 2:6, 3:6.
אנדי מארי (2) נזקק לשני משחקים של חמש מערכות עד כה ושום דבר לא הולך לא בקלות ברולאן גארוס, אבל דווקא נגד איבו קרלוביץ' הקרואטי הענק (27 בעולם) הסקוטי הרשים וניצח 1:6, 4:6, 6:7 בדרך לשמינית הגמר. מארי השיג שלוש שבירות לעומת אפס שבירות של יריבו. קרלוביץ' השיג 14 אסים אומנם, אבל ביצע גם 21 טעויות בלתי מחוייבות. הסקוטי ייפגוש בסיבוב הבא ענק נוסף, ג'ון איזנר האמריקאי (15), שניצח בקושי את טיימורז ג'אבשווילי 6:7, 6:4, 6:2, 4:6, 2:6. האמריקאי שמתנשא לגובה של 2.08 ניצל את נקודת החוזקה שלו והשיג לא פחות מ- 34 אייסים במשחק לעומת רק ארבעה של יריבו.
במשחק שאמור היה לספק יותר אך הסתיים בצורה די חד צדדית, ניצח רישאר גאסקה הצרפתי (9) את ניק קיריוס (17) 2:6, 6:7, 2:6. גאסקה נהנה מ-44 טעויות בלתי מחויבות של יריבו, והצליח לזכות בחמש נקודות שבירה. גאסקה ייפגוש בסיבוב הבא את קיי נישיקורי (5) למפגש מעניין מאוד. היפני עבד הרבה יותר קשה, והצליח לנצח בחמש מערכות את פרננדו וארדסקו הספרדי, 3:6, 4:6, 6:3, 6:2, 4:6. במשחק נוסף ניצח הספרדי אלברט ראמוס וינולאס (55) את ג'ק סוק האמריקאי (23) בחמש מערכות: 7:6, 4:6, 4:6, 6:4, 4:6.
סטן ואוורינקה (3), ששייט מול טארו דניאל בסיבוב השני, המשיך להציג יכולת משכנעת מול ז'רמי שארדי, מדורג 30 בטורניר, עליו גבר 4:6, 3:6, 5:6 תוך שעתיים ודקה.
השוויצרי יפגוש בשמינית הגמר את ויקטור טרויצקי (22), שגבר 4:6, 2:6, 2:6 תוך 2:13 על ז'יל סימון הצרפתי (16).
גרבינייה מוגורוסה הספרדייה, המדורגת רביעית בטורניר, פתחה את היום במגרש המרכזי בניצחון 3:6, 0:6 על יאנינה ויקמאייר הבלגית, המדורגת 54 בעולם. ויקמאייר נשברה כבר במשחקון ההגשה השני שלה, ולמרות שהחזירה שבירה משלה בהמשך המערכה, היא נשברה מיד לאחר מכן פעם נוספת ואיבדה את הסט הראשון. הסט השני כבר היה חלק יותר עבור מוגורוסה, ששייטה לעבר שמינית הגמר. בסיבוב הבא היא תפגוש את סבטלנה קוזנצובה (13), שניצחה בשתי מערכות חלקות 1:6, 4:6 את אנסטסיה פבליוצ'נקובה.
המדורגת שנייה, אגניישקה רדוואנסקה, נראית בינתיים נהדר בטורניר ועדיין לא שמטה מערכה מול בויאנה יובאנובסקי וקרולין גרסיה. הפולנייה פגשה היום את ברבורה סטריקובה הצ'כית (33) וגברה עליה 2:6, 7:6, 2:6. בסיבוב הבא רדוואנסקה תתמודד מול טבסטנה פירונקובה הבולגרייה, שהפתיעה את סלואן סטיבנס (19) בשתי מערכות חלקות 2:6, 1:6. האמריקאית השיגה נקודת שבירה בודדת וביצעה 26 טעויות מחויבות לעומת תשע בלבד של יריבתה.
סגנית האלופה מהשנה שעברה לוסי ספארובה (11) פגשה היום את סמנתה סטוסור האוסטרלית (21), שב-2010 הגיעה עד לגמר ופעמיים נוספות לחצי הגמר. כנראה שהניסיון עזר לסטוסור, שגברה על הצ'כית 3:6, 7:6, 5:7. בסיבוב הבא היא תפגוש את סימונה האלפ (6) שגברה על נאומי אוסקה היפנית המוכשרת בת ה-18, שמדורגת במקום ה-101 בעולם, בתוצאה 4:6, 6:2, 3:6.
פטרה קביטובה (10) הופתעה והודחה כבר היום לאחר שהפסידה לשלבי רוג'רס האמריקאית בתוצאה 0:6, 7:6, 0:6. האמריקאית תתמודד בסיבוב הבא מול אירינה בגו (25), שניצחה בשלוש מערכות את אניקה בק הגרמנייה, 4:6, 6:2, 1:6.